עדי ביטי

עדי ביטי (נולדה ב-26 במאי 2001) היא זמרת, שחקנית, מדבבת ומנחה ישראלית.

ביוגרפיה 
ביטי נולדה לליאת וקסלמן-ביטי, ולרונן ביטי. הוריה ניהלו ביחד חברה פרטית להוצאה לפועל והתגרשו בבגרותה של ביטי. ביטי גדלה בהוד השרון.

מגיל ארבע וחצי הופיעה ושרה בקלטות ילדים רבות כמו "גיגיגיגונת", "חי, דק וצ'פצ'ולה" ו"דיג דיג דוג - שלוש, ארבע, לעבודה!", וכן הופיעה בסדרות "יובל המבולבל" (השתתפה בעונה השנייה של הסדרה המשודרת בערוץ הופ! והשתתפה ב-DVD "יובל המבולבל - המסע אל הכוכב"), "בגן של דודו" ו"הכבשה שושנה". בגיל מאוחר יותר יצאה לסבב הופעות עם "מיכל הקטנה" בהצגה ששמה "ממלכת האהבה", שם גילמה את דמותה של יולי.

בשנת 2011, כשהייתה בת עשר, התמודדה ביטי בתוכנית "בית ספר למוזיקה", בערוץ 2 בזכיינית קשת. המנטור של ביטי במסגרת התוכנית היה יהורם גאון. ביטי ייצגה את ישראל באירוויזיון הילדים 2012 שנערך בהולנד ביחד עם עוד חמישה ילדים, בשיר "תנו למוזיקה לנצח", שהגיע למקום השמיני מתוך 12. ב-2012 שיחקה בסדרה מבית yes "מיכל ינאי בחדר החלומות" בתור שיר. בשנת 2013 גילמה את באנה במחזמר "ספר הג'ונגל".

הסינגל הראשון שלה היה "ביט הביטי", שיצא במאי 2014. הסינגל השני שלה, "חשה", יצא חודש לאחריו. ב-26 ביולי 2015 יצא השיר "משחק מחשב". בשנת 2016 יצאו השירים "רגאביטי", בו התארח הראפר ריצ'י לופ, ו"ירח מלא". בדצמבר 2016 הוציאה את השיר "אחר".

ביטי דיבבה בסדרות הילדים "פט שופ", "הנרי הנורא", "החברים של מרתה", "מטורללים", "כוח פיג'יי", "העולם המופלא של גאמבול" ו"זו", ששודרו בערוץ הילדים, בערוץ לוגי ובערוץ דיסני ג'וניור, וכן מספר דמויות ב"רחוב סומסום". בין השנים 2016–2017 ביטי הנחתה בערוץ ניקלודיאון את השעשועון "צ'מפיונסניק", לצד טל מוסרי. ביולי 2017 הוציאה את הסינגל "לא מקשיב לי". במאי 2018 הוציאה את "קהירו".

ב-2018 שיחקה בסדרות "ג'ינג'י" ו"בית הכלבים".

במרץ 2019 הוציאה ביטי את השיר "הם אומרים לי". ביוני באותה השנה, הוציאה ביטי את השיר "כנפיים". במאי 2019 השתתפה ביטי בהפקה בינלאומית מרובת משתתפים של חברת וולט דיסני לשיר "A Whole New World" לכבוד יציאת סרט הלייב-אקשן "אלאדין". בחנוכה בשנת 2019 שיחקה ביטי במחזמר "בת הים הקטנה" לצד אילנה אביטל ובר גרוצקי.

בפברואר 2020 התגייסה לצה"ל והיא שירתה בלהקה צבאית, על תקן אמנית פעילה. במאי 2020 החל שידורה של תוכנית המציאות "הישרדות VIP עונה 3" ברשת 13, בה ביטי הייתה למודחת השישית בעונה. ביוני 2020 הוציאה את השיר "לא שלך".

בינואר 2022 הוציאה את הדואט "כלום" עם הזמר מאור אדרי. באוקטובר 2020 הוציאה ביטי את השיר "חמסה חמסה" שעורר ביקורת עקב תכנים מיניים שהוצגו בווידאו קליפ. בעקבות תגובותיה לתקשורת ללא אישור מצה"ל, הועמדה לדין משמעתי ונגזרו עליה חמישה ימי מחבוש על תנאי.

בשנת 2023 השתתפה בעונה השלישית של תוכנית המציאות "הזמר במסכה", בתור "הדגה", העפילה לגמר והגיעה למקום השני. באותה השנה, הוציאה את השיר דיסני והוציא ביחד עם מועדון הלימה לימה את שיר הגאווה "גריינדר" שספג ביקורות מעורבות, ולווה בווידאו קליפ.

חיים אישיים 
בשנת 2018 נעצר אביה, רונן ביטי, בחשד שיצר קשר עם מעריצות קטינות של בתו, והעלה הצעות מיניות. באוגוסט 2019 חתם על הסדר טיעון עם הפרקליטות שבו הודה במעשים מגונים והטרדות מיניות, והורשע על פי הודאתו. בית המשפט גזר עליו תשעה חודשי עבודות שירות. מאוחר יותר הוחמר עונשו, בוטלו עבודות השירות והוטלו עליו 20 חודשי מאסר בפועל. בהמשך קוצר עונשו לתשעה חודשים והוא שוחרר בפברואר 2022.

פילמוגרפיה

וידאו קליפים

קישורים חיצוניים 

 מאי מורד, עדי ביטי פורצת: סינגל בכורה לזמרת הפופ בת ה-13, באתר פרוגי, 30 במאי 2014
 
 איריס קול, כוכבת הילדים הצעירה עדי ביטי: "לגיטימי שיחשבו שההורים הם אלה שדוחפים ורוצים", רדיו ללא הפסקה, 1 ביוני 2014

הערות שוליים 

זמרות ישראליות
זמרים ישראלים
זמרות פופ ישראליות
זמרי פופ ישראלים
שחקניות קולנוע וטלוויזיה ישראליות
שחקני קולנוע וטלוויזיה ישראלים
שחקניות ילדות ישראליות
שחקנים ילדים ישראלים
מדבבות ישראליות
מדבבים ישראלים
משתתפי אירוויזיון הילדים
משתתפי בית ספר למוסיקה (תוכנית טלוויזיה)
משתתפי הזמר במסכה (תוכנית טלוויזיה ישראלית)
ישראל באירוויזיון הילדים
מתחרי הישרדות (ישראל)
חברות להקות צבאיות ישראליות
חברי להקות צבאיות ישראליות
מנחים ישראלים
שחקני מחזות זמר ישראלים
אישים ממוצא יהודי-רומני
שחקניות קולנוע חרדי
זמרות השרות בעברית
זמרים השרים בעברית
ישראליות שנולדו ב-2001
ישראלים שנולדו ב-2001